Με διπλή προπόνηση, στις εγκαταστάσεις του Ρέντη, ο Ολυμπιακός μας ολοκλήρωσε την προετοιμασία του για το πρώτο του φιλικό στο Καραϊσκάκη, μπροστά στο κοινό του! Το μεγάλο μας της Τετάρτης (21:30) με αντίπαλο την Αθλέτικ Μπιλμπάο του Ερνέστο Βαλβέρδε, για ιερό σκοπό, θα προσφέρει όλα τα έσοδα που θα υπάρξουν για την ενίσχυση του έργου της UNICEF! Ένα ματς ιδιαίτερο, λοιπόν, καθώς πέρα από το αγωνιστικό ενδιαφέρον, έχει και το εξωαγωνιστικό.

Στα της προπόνησης, η δουλειά που έγινε είχε ως κύριο άξονα την… μπάλα! Ανάπτυξη και κατοχή, πίεση και σωστή κυκλοφορία, αλλά και δίτερμα, ήταν τα βασικά στοιχεία που δουλεύτηκαν. Φυσικά, δεν έλειψε και η τακτική, με δουλειά επάνω στην αμυντική και επιθετική λειτουργία, ενώ και μέσω στημένων φάσεων ο Μίτσελ στόχευσε εκεί ακριβώς: στην τακτική.

Εκτός προγράμματος έμεινε ο Σιόβας, ο οποίος έκανε ατομικό πρόγραμμα. Μικροενοχλήσεις στη μέση αισθάνθηκε ο Μανωλάς και προφυλάχθηκε. Μετά το τέλος της προπόνησης έγινε γνωστή και η αποστολή για το ματς με την Μπιλμπάο.

Αναλυτικά: Ρομπέρτο, Μέγιερι, Αμπιντάλ, Αυλωνίτης, Βούρος, Μποτία, Μπουχαλάκης, Διαμαντάκος, Ντομίνγκεζ, Ντοσεβί, Ελαμπντελαουί, Φουστέρ, Γκαζαριάν, Κασάμι, Κολοβός, Μανιάτης, Μαζουάκου, Εντινγκά, Παπαδόπουλος, Σαλίνο, Σάμαρης, Σαβιόλα.